Anton Eberst

**Anton Eberst** (Vršac, 27. april 1920 – Novi Sad, 19. februar 2005) bio je srpski klarinetista, profesor klarineta u Srednjoj muzičkoj školi „Isidor Bajić“ u Novom Sadu, muzički pisac, autor brojnih knjiga o klarinetu i o duvačkim instrumentima.

## Muzičko obrazovanje
Anton Eberst je 1938. godine završio Vojnu muzičku školu u Vršcu i Srednju muzičku školu „Isidor Bajić“ u Novom Sadu, Nastavnički odsek 1948. godine. Studije klarineta upisao je 1949. godine na Muzičkoj akademiji u Beogradu, u klasi renomiranog pedagoga Bruna Bruna, a završio je 1953. godine.

## Izvođačka delatnost
Bio je orkestarski i kamerni muzičar u Novom Sadu i Beogradu.
Radio je kao violončelista *Simfonijskog orkestra* i klarinetista *duvačkog orkestra Kraljeve garde* u Beogradu sve do 1939., a od 1941. biva četiri godine dirigent *salonskog orkestra*.
Jedan je od prvih muzičara koji je 1946. svirao u orkestru *Vojvođanskog narodnog pozorišta*, a zatim u orkestru *Opere Srpskog narodnog pozorišta* u Novom Sadu, sve do 1960. U to vreme radi i kao solista *Novosadske filharmonije* i solista i član *orkestra Radio Novog Sada* i *Novosadskog kamernog orkestra*.

Nastupao je i kao solista na klarinetu.

## Pedagoški i urednički rad
U Muzičkoj školi „Isidor Bajić“, Anton Eberst je 1946. godine osnovao *Odsek za duvačke instrumente*. Tu je, kao nastavnik klarineta i kamerne muzike, radio punih 25 godina, do 1971. godine. Jedno vreme je bio i *šef* tog odseka.

Od 1958. godine radi kao *glavni urednik muzičkog programa Radio Novi Sada*, nakon čega 1972. postaje i direktor *Umetničke produkcije RTV Novi Sad*, sve do 1983. godine kada se penzionisao.

## Društvene i javne aktivnosti
Anton Eberst je bio ličnost izuzetnih organizacionih sposobnosti. Bio je veliki pokretač i osnivač mnogih orkestara, ansambala i muzičkih festivala i ustanova u Novom Sadu i bivšoj Jugoslaviji. Osnovao je:
* *Novosadski kamerni ansambl*.
* *Plesni orkestar Radio-Novog Sada*.
* *Novosadski kamerni orkestar*.
* *Jugoslovenski festival zabavne muzike* koji se zvao „Kantautori“.
* *Festival podunavskih zemalja narodne muzike* „Dunave, Dunave plavi“, čiji je bio i direktor.
* *Novosadski kamerni hor*.
* *Novosadske muzičke svečanosti* - NOMUS, čiji je bio i direktor.
* Bio je predsednik *Udruženja muzičkih pedagoga Novog Sada* i predavač na seminarima.
* U više navrata bio je predsednik *Udruženja muzičkih umetnika Novoga Sada* i *Vojvodine*.
* Bio je predsednik *Saveza muzičkih umetnika Jugoslavije*.
* Bio je sekretar, posle potpredsednik i predsednik *Novosadske filharmonije*.
* Bio je selektor mnogih *Festivala muzičkih umetnika Jugoslavije*.

## Rad na izdavačkoj delatnosti
* Autor je više udžbenika za klarinet i druge duvačke instrumente (oko 30 knjiga) koje su prevedene na nemački, ruski, italijanski i poljski jezik: *Klarinet i klarinetisti*, *Osnovna škola za klarinet*, *Orkestarski album za klarinet*, I i II sveska, *Osnovi metodike nastave klarineta*, *Priručnik za sve duvačke instrumente „Lestvica i akord“* i mnoge druge.
* Bavio se i muzičkom istoriografijom (*Muziika hronika stoleća*, 1966.; *Muzički brevijar Vojvodine*, 1972.; *Muzički amateri Vojvodine*, 1974.; *Muzički brevijar grada Vršca*, 1978.; *30 godina Saveza udruženja muzičkih umetnika Jugoslavije*, 1980. i dr.).

## Nagrade i priznanja
Za svoj veliki rad i životno delo, Anton Eberst je dobio mnoga priznanja i nagrade. Pomenimo samo neke:
* *Vukova nagrada*
* *Oktobarska nagrada Novog Sada* (dva puta)
* *Specijalnog priznanja grada Vršca*
* *Orden Vuka Karadžića Drugog stepena* i dr.

## Veze
* Klarinetisti u Srbiji
* Bruno Brun
* Mihajlo Kelbli
* Klarinetska literatura u Srbiji

## Reference

## Literatura
* *40 godina Fakulteta muzičke umetnosti (Muzičke akademije) 1937-1977*, Univerzitet umetnosti u Beogradu, Beograd, 1977, 89 str.
* *50 godina Fakulteta muzičke umetnosti (Muzičke akademije)*, Univerzitet umetnosti, Beograd, 1988, 140 str.

## Vanjske veze
* Muzička scena - ''klarinet''
* Sve o klarinetu 
* Međunarodno takmičenje duvača „Anton Eberst“